Broj: 711-I-572-P-309-21/23-04-23

Zagreb, 30. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Marka Kolege, općinskog načelnika Općine Kali do 6. lipnja 2021.,** pokrenutom Odlukom Povjerenstva broj: 711-I-1936-P-309-21/22-02-23 od 1. srpnja 2022., na 3. sjednici, održanoj 30. ožujka 2023., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 1. prosinca 2021., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Kali, dužnosnik Marko Kolega, općinski načelnik Općine Kali do 6. lipnja 2021., počinio je povredu članka 10. ZSSI-a, u vezi s člancima 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Marku Kolegi neće se izreći sankcija s obzirom na to da je od prestanka obnašanja dužnosti općinskog načelnika Općine Kali proteklo više od 12 mjeseci.**

Obrazloženje

Povjerenstvo je na 178. sjednici, održanoj 1. srpnja 2022., pokrenulo postupak za odlučivanje o sukobu interesa protiv dužnosnika Marka Kolege, općinskog načelnika Općine Kali do 6. lipnja 2021., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 1. prosinca 2021., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti općinskog načelnika Općine Kali.

Na odluku o pokretanju postupka dužnosnik se očitovao dopisom koji je u Povjerenstvu zaprimljen 7. studenoga 2022., pod brojem: 711-I-8704-P-309-21/22-03-2, u kojem je u bitnom naveo da je u razdoblju od lipnja 2017. do lipnja 2021. bio općinski načelnik Općine Kali te je ispunio imovinsku karticu stupanjem na dužnost 2017. te još u dva navrata kada je nastupila izmjena u 2021., a također nakon isteka 12 mjeseci od prestanka obnašanja dužnosti u 2022. Dužnosnik je dalje naveo da nije bio svjestan da 30 dana nakon isteka dužnosti također mora ispuniti karticu, a greškom nije ispunio karticu povodom primitka obavijesti Povjerenstva. Obveznik također navodi da se uvidom u karticu može vidjeti da se u razdoblju od 2021. i 2022. nije mijenjala zbog čega smatra da Povjerenstvo treba donijeti odluku o prestanku postupka.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Marko Kolega, povodom obnašanja dužnosti općinskog načelnika Općine Kali do 6. lipnja 2021., bio u obvezi postupati sukladno odredbama ZSSI-a.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu koji utvrđuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti te da su nastupajući u javnosti dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti prema tom Zakonu.

Sukladno članku 23. ZSSI-a Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a unosa podataka u Registar dužnosnika i njihove objave na internetskim stranicama Povjerenstva.

Člankom 10. stavkom 1. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

U provedenom postupku prethodne (administrativne) provjere izvješća o imovinskom stanju dužnosnika Marka Kolege, Povjerenstvo je utvrdilo da dužnosnik nije u roku od 30 dana po prestanku obnašanja dužnosti općinskog načelnika Općine Kali, podnio Povjerenstvu izvješće o svojoj imovini.

Povjerenstvo je zaključkom broj 711-I-1809-IK-2868-17/21-04-20 od 27. listopada 2021. pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni važeći obrazac izvješća o imovinskom stanju dužnosnika, povodom prestanka obnašanja dužnosti, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 16. studenoga 2021.

S obzirom da dužnosnik u danom roku od 15 dana od dana primitka gore navedenog zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članaka 8. i 9. ZSSI-a.

Povjerenstvo utvrđuje da je dužnosnik Marko Kolega 5. srpnja 2022. podnio izvješće o imovinskom stanju dužnosnika navodeći svrhu podnošenja „Protek 12 mjeseci od prestanka obnašanja dužnosti“, ali da se navedeno ne može smatrati postupanjem sukladno zaključku Povjerenstva kojeg je dužnosnik zaprimio 1. prosinca 2021. i prema kojem je bio dužan postupiti u roku od 15 dana od dana zaprimanja.

Slijedom svega navedenog, utvrđeno je kako je dužnosnik Marko Kolega propustio po pisanom pozivu Povjerenstva, u danom roku, koji je protekao 1. prosinca 2021., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Kali, čime je počinio povredu članka 10. ZSSI-a, u vezi s člansima 8. i 9. ZSSI-a pa je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura[[1]](#footnote-1)/2.000,00 kuna do 5.308,91 eura/40.000,00 kuna.

Uvažavajući okolnost da je u trenutku donošenja ove odluke proteklo više od 12 mjeseci od dana prestanka obnašanja dužnosti općinskog načelnika Općine Kali Povjerenstvo smatra da u konkretnom slučaju nije svrsishodno izricanje sankcije s obzirom da sankciju iz članka 44. u vezi s člankom 42. stavkom 3. ZSSI-a nije moguće izvršiti.

Slijedom navedenog, odlučeno je kao što je to navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Kolega, osobnom dostavom

2. Objava na internetskoj stranici Povjerenstva

3. Pismohrana

1. Fiksni tečaj konverzije 7.53450 [↑](#footnote-ref-1)